钦定古今图书集成/明伦汇编/官常典/第074卷 > 吴平光侯励
## 钦定古今图书集成/明伦汇编/官常典/第074卷 > 吴平光侯励

按《南史吴平侯景传》：“景子励，字文约，弱不好弄，喜愠
不形于色。仕太子洗马，母忧去职，殆不胜丧。每一思
至，必徒步之墓，或遇风雨，仆卧中路，坐地号恸，起而
复前，家人不能禁。景特所钟爱，曰：‘吾百年后，其无此
子乎’！使左右节哭。服阕，除太子中舍人。景薨于郢镇。
或以路远，秘其凶问，以疾渐为辞。励乃奔波，届于江”
夏，不进水浆者七日。庐于墓所，亲友隔绝。会叔父昙
下诏狱，励乃率昆弟群从，同诣大理，虽门生故吏，莫
能识之。后袭封吴平侯，对扬王人，悲恸呜咽，傍人亦
为陨涕。除淮南太守，以善政称。迁宣城内史。郡多猛
兽，常为人患，及励在任，兽暴为息。又迁豫章内史，道
不拾遗，男女异路。徙广州刺史，去郡之日，吏人悲泣，
数百里中，舟乘填塞，各赍粮食以送励，励人为纳受，
随以钱帛与之。至新淦县岓山村，有一老姥以槃擎
䲡鱼，自送舟侧奉上之。童儿数十人，入水扳舟，或歌
或泣。广州边海，旧饶外国，舶至多为刺史所侵，每年
舶至，不过三数。及励至，纤毫不犯。岁十馀至，俚人不
宾，多为海暴。励征讨所获生口宝物，军资之外，悉送
还台。前后刺史皆营私蓄，方物之贡，少登天府。自励
在州，岁中数献，军国所须，相继不绝。武帝叹曰：“朝廷
便是更有广州。”有诏以本号还朝。而江西俚帅陈文
彻出寇高要，又诏励重申蕃任。未几，文彻降附，励以
南江危险，宜立重镇，乃表台于高凉郡立州，敕仍以
为高州。以西江督护孙固为刺史，征为太子左卫率。
励性率俭，而器度宽裕，左右尝将羹至胸前翻之，颜
色不异，徐呼“更衣。”聚书至三万卷，披翫不倦。尤好《东
观汉记》，略皆诵忆。刘显执卷策励，酬应如流，乃至卷
次行数，亦不差失。少交结，惟与河东裴子野、范阳张
缵善。卒于道。赠侍中，谥曰光侯。